ΓΡΑΠΤΗ ΕΡΩΤΗΣΗ E-3192/98

υποβολή: Arthur Newens (PSE) προς την Επιτροπή

(27 Οκτωβρίου 1998)

Θέμα: Εμπορικές συναλλαγές με τα κράτη της πρώην ΕΣΣΔ

Μπορεί η Επιτροπή να μας παράσχει στοιχεία σχετικά με την ετήσια εξέλιξη των εμπορικών συναλλαγών ανάμεσα στο κάθε ένα από τα κράτη της πρώην ΕΣΣΔ και τα επιμέρους κράτη μέλη της ΕΕ, αφότου διαλύθηκε η Σοβιετική Ένωση;

Κοινή απάντηση

του κ. van den Broek εξ ονόματος της Επιτροπής

στις γραπτές ερωτήσεις E-3191/98 και E-3192/98

(16 Δεκεμβρίου 1998)

Από το 1991, η Κοινότητα μέσω του προγράμματος Tacis, παρέχει βασικά τεχνική βοήθεια στις χώρες της πρώην Σοβιετικής Ένωσης. Η Μογγολία επίσης κατέστη επιλέξιμη για τη στήριξη του Tacis το 1996. Το πρόγραμμα έχει εφαρμοστεί με βάση τα εθνικά προγράμματα που συμφωνήθηκαν με καθεμία από τις χώρες εταίρους καθώς επίσης και ένα διακρατικό πρόγραμμα το οποίο ασχολείται με διεθνικά θέματα όπως το περιβάλλον. Έχουν εκπονηθεί σχέδια σε ένα αριθμό βασικών τομέων. Το 1996, ο κανονισμός του Συμβουλίου που διέπει την εφαρμογή του προγράμματος Tacis τροποποιήθηκε (κανονισμός αριθ. 1279/96 του Συμβουλίου (Euratom, EΚ) της 25ης Ιουνίου 1996 για τη χορήγηση συνδρομής για την οικονομική μεταρρύθμιση και ανάκαμψη στα Νέα Ανεξάρτητα Κράτη και τη Μογγολία(1)) ώστε να συμπεριλάβει, μεταξύ άλλων, μια μικρή συνιστώσα για τη χρηματοδότηση των επενδύσεων. Αυτή η χρηματοδότηση περιορίστηκε επί του παρόντος σε επενδύσεις σε υποδομές μικρής κλίμακας στο πλαίσιο της διέλευσης των συνόρων και σε συμμετοχή στο μετοχικό κεφάλαιο επιχειρήσεων μικρού και μεσαίου μεγέθους.

Επιπλέον, η Κοινότητα έχει ανταποκριθεί στις έκτακτες ανάγκες των Νέων Ανεξαρτήτων Κρατών (ΝΑΚ) και της Μογγολίας μέσω της παροχής ανθρωπιστικής βοήθειας. Μεταξύ του 1993 και του 1997, η βοήθεια αυτή ήταν συνολικά 313 εκατ. ECU. Αυτή η συνδρομή εστιάστηκε αρχικά σε τρεις σημαντικές κρίσεις ανθρωπιστικού χαρακτήρα: στο Νότιο Καύκασο, που περιλαμβάνει το Αζερμπαϊτζάν, την Αρμενία και τη Γεωργία: στην Τσετσενία στη Ρωσία; και στην Κεντρική Ασία, που περιλαμβάνει το Κιργιζιστάν και το Τατζικιστάν.

Τα αξιόπιστα στοιχεία που υπάρχουν για το εμπόριο με τα ΝΑΚ είναι περιορισμένα. Τα πρώτα χρόνια έπειτα από τη διάλυση της Σοβιετικής Ένωσης δεν υπήρχαν στοιχεία για έναν ορισμένο αριθμό χωρών. Τα πιο αξιόπιστα και εκτενή στοιχεία αφορούν το εμπόριο με τη Ρωσία, που αντιπροσωπεύει κατά πολύ τον σημαντικότερο εμπορικό εταίρο της Κοινότητας στην περιοχή. Για παράδειγμα, το 1996, η Ρωσία απορροφούσε το 81 % των συνολικών εξαγωγών των ΝΑΚ. Οι περισσότερες χώρες των ΝΑΚ διεξήγαγαν ένα μεγάλο τμήμα του εξωτερικού εμπορίου τους με άλλες χώρες των ΝΑΚ.

Η Επιτροπή αποστέλλει απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου κατανομή του συνολικού ποσού της τεχνικής βοήθειας του Tacis που παρασχέθηκε σε καθεμία από τις πρώην δημοκρατίες της Σοβιετικής Ένωσης κατά την περίοδο 1991-1997, κατανομή της συνολικής συνδρομής Tacis που παρασχέθηκε ανά τομέα, κατανομή των χορηγήσεων ανθρωπιστικής βοήθειας ανά χώρα για την περίοδο 1991-1997, κατανομή των χορηγήσεων ανθρωπιστικής βοήθειας ανά τομέα για την περίοδο 1991-1997, στοιχεία για τα ρεύματα συναλλαγών μεταξύ της Κοινότητας και των ΝΑΚ, και στοιχεία για το εμπορικό ισοζύγιο της Ρωσίας και της Κοινότητας.

(1) ΕΕ L 165 της 4.7.1996.